Kommissionens beslutning

af 6. november 2002

om prøveudtagningsplaner og diagnosticeringsmetoder til påvisning og bekræftelse af bløddyrsygdommene bonamiose (Bonamia ostreae) og marteiliose (Marteilia refringens)

(meddelt under nummer K(2002) 4327)

(EØS-relevant tekst)

(2002/878/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 91/67/EØF af 28. januar 1991 om dyresundhedsmæssige betingelser for afsætning af akvakulturdyr og -produkter(1), senest ændret ved direktiv 98/45/EF(2), særlig artikel 15, og

ud fra følgende betragtninger:

(1) For at tage hensyn til udviklingen i den videnskabelige viden, de praktiske erfaringer og de internationale retningslinjer bør de planer og metoder, der blev fastsat ved Kommissionens beslutning 94/306/EF af 16. maj 1994 om prøveudtagningsplaner og diagnosticeringsmetoder til påvisning og bekræftelse af visse sygdomme hos bløddyr(3), ajourføres.

(2) Eksperter er blevet enige om, at de prøveudtagningsplaner og diagnosticeringsmetoder, der er fastlagt i gældende udgave af Det Internationale Epizootikontors (OIE) diagnosticeringshåndbog for havdyrsygdomme, for så vidt angår bonamiose (Bonamia ostreae) og marteiliose (Marteilia refringens) og abnorm dødelighed, er fyldestgørende. Prøveudtagning og diagnosticering for disse sygdomme i forbindelse med anerkendelse af godkendte zoner og akvakulturbrug og for undersøgelse af bestande, hvor abnorm dødelighed forekommer, bør derfor udføres i overensstemmelse med nævnte håndbog (tredje udgave fra 2000).

(3) Beslutning 94/306/EF bør derfor ophæves og erstattes med denne beslutning.

(4) Der bør afsættes tilstrækkelig tid til at gennemføre de nye krav.

(5) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

Prøveudtagnings- og diagnosticeringsmetoderne til påvisning og bekræftelse af bonamiose (Bonamia ostreae) og marteiliose (Marteilia refringens) hos bløddyr, for så vidt angår abnorm dødelighed, og til anerkendelse af godkendte (sygdomsfrie) zoner og akvakulturbrug er fastlagt i bilaget.

Artikel 2

Beslutning 94/306/EØF ophæves.

Henvisninger til den ophævede beslutning læses som henvisninger til denne beslutning.

Artikel 3

Denne beslutning anvendes fra den 6. januar 2003.

Artikel 4

Denne beslutning er rettet til medlemsstaterne.

Udfærdiget i Bruxelles, den 6. november 2002.

På Kommissionens vegne

David Byrne

Medlem af Kommissionen

(1) EFT L 46 af 19.2.1991, s. 1.

(2) EFT L 189 af 3.7.1998, s. 12.

(3) EFT L 133 af 28.5.1994, s. 51.

BILAG

Prøveudtagnings- og diagnosticeringsmetoder til påvisning og bekræftelse af bonamiose (Bonamia ostreae) og marteiliose (Marteilia refringens)

De prøveudtagnings- og diagnosticeringsmetoder, der anvendes, herunder teknikker, undersøgelsesprocedurer og medier, deres standardisering og fortolkning af resultater, til påvisning og bekræftelse af bonamiose (Bonamia ostreae) og marteiliose (Marteilia refringens) hos bløddyr, for så vidt angår abnorm dødelighed, og til anerkendelse af godkendte (sygdomsfrie) zoner og akvakulturbrug, skal svare til dem, der er fastlagt i OIE's diagnosticeringshåndbog for havdyrsygdomme, tredje udgave fra 2000, del 3 - Bløddyrsygdomme: kapitel I.2 (Generelt), kapitel 3.1.1 (bonamiose) og kapitel 3.1.3 (marteiliose).